Diari Oficial de la Generalitat Valenciana


Sumari del DOGV 5152, del 12-12-2005 (2005/13071)

RESOLUCIÓ de 14 de novembre de 2005, del director general d'Energia, per la qual s'atorga a Gas Natural, SDG, SA, l'autorització administrativa per a la construcció de les instal·lacions corresponents al gasoducte a Càlig de gas natural i les seues instal·lacions auxiliars, al terme municipal de Càlig, província de Castelló, s'aprova el projecte d'execució i es declara en concret la seua utilitat pública. (CBREDE 2004/19/12).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5152

Data del DOGV
:   12-12-2005

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2005/13122


Data del document
:   14-11-2005

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Càlig
    * infraestructura urbana
    * gas natural
    * empresa privada

RESOLUCIÓ de 14 de novembre de 2005, del director general d'Energia, per la qual s'atorga a Gas Natural, SDG, SA, l'autorització administrativa per a la construcció de les instal·lacions corresponents al gasoducte a Càlig de gas natural i les seues instal·lacions auxiliars, al terme municipal de Càlig, província de Castelló, s'aprova el projecte d'execució i es declara en concret la seua utilitat pública. (CBREDE 2004/19/12). [2005/13745]
  
Vist l'expedient amb referència CBREDE 2004/19/12, incoat pel Servici Territorial d'Energia de Castelló, de la Conselleria d'Infraestructures i Transport, a instància de l'empresa Gas Natural SDG, SA, amb domicili als efectes de notificacions al c/ Joan d'Àustria, 39-47-1r, CP 08278 Barcelona, relatiu a la sol·licitud de data 29 de setembre de 2004 sobre l'autorització administrativa per a la construcció de les instal·lacions corresponents al gasoducte a Càlig de gas natural i les seues instal·lacions auxiliars, que discorre íntegrament pel terme municipal de Càlig, província de Castelló, i l'aprovació del projecte d'execució i la declaració en concret de la seua utilitat pública. S'adjunta l'exemplar del projecte firmat per l'enginyer de camins, Sr. Javier de la Peña Ortiz de Zarate i visat pel Col·legi d'Enginyers de Camins, Canals i Ports, en data 19 d'agost de 2004.
  
Vist que realitzada la informació pública a què es fa referència en la Llei 34/1998, de 7 d'octubre, del Sector d'Hidrocarburs, i en el Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural, així com en la Llei 2/1989, de 3 de març, de la Generalitat Valenciana, sobre Impacte Ambiental, per mitjà d'anuncis en el Butlletí Oficial de la Província de Castelló el dia 11 de novembre de 2004, en el Diari Oficial de la Generalitat Valenciana del 4 de novembre de 2004, en els diaris de premsa El Mundo, edició de Castelló i El Periódico Mediterráneo del dia 9 de novembre de 2004, i exposada en el tauler d'edictes de l'Ajuntament afectat, s'han presentat en data 11 de novembre de 2004, pel Sr. Vicent Goterris i Bort, en representació de La Unió de Llauradors i Ramaders-COAG escrit d'al·legacions, en el qual sol·licita:
  
1. Corregir el traçat de manera que transcórrega sempre que siga possible per vials públics per a evitar danys innecessaris i irreparables als cultius, i el més abundant és el d'oliveres, la majoria centenàries o mil·lenàries. 2. Establiment d'una franja de servitud d'acord amb les limitacions que realment es produïsquen a la propietat. 3. Utilització de maquinària el menys perjudicial possible amb les explotacions agrícoles. Entre altres motius s'indica que en el cas que no fóra possible el traçat per vies públiques, l'arrancada d'oliveres, en la seua majoria centenàries, hauria d'evitar-se al màxim utilitzant maquinària adequada especial. 4. Reposició i/o indemnització als propietaris afectats de tots els murs de contenció de maçoneria com a mesura contra l'erosió i per a preservar la fauna i flora que alberguen. 5. Respectar els possibles camins ramaders existents en el traçat, d'acord amb el que establix l'article 13, punts 1 i 2 de la Llei 3/1995, de 23 de març, de Camins Ramaders. 6. Reposició de tots els camins veïnals i d'accés a les finques afectades. 7. Realitzar inventari de camins de manera que quede delimitat el trànsit de la maquinària per estos. 8. Els barrancs i desaigües de la zona han d'estar com a mínim en les mateixes condicions que les actuals durant l'execució de les obres per a evitar problemes d'inundacions i avingudes. 9. Manteniment dels sistemes de reg durant l'execució de les obres. 10. Responsabilitat de l'administració expropiant de tota lesió en els béns o els drets dels sol·licitants. 11. El pagament per les oliveres s'ha d'efectuar en cas inevitable d'acord amb el mercat ornamental. 12. Creació d'una comissió de seguiment en què s'incloga el representant de l'organització agrària i la necessitat del seu informe positiu per a l'obtenció del certificat final d'obra.
  
Vist que de conformitat amb el que establixen els articles 80 i 98 del Reial Decret 1434/2002 es va remetre separata del projecte tècnic, que conté les característiques generals de la instal·lació, a l'Ajuntament de Càlig, únic afectat, als efectes d'establir l'oportú condicionat tècnic, i igualment i d'acord amb el que disposa la Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, sol·licitud d'informe sobre l'adaptació del projecte remés al planejament urbanístic d'aplicació, es va contestar al Servici Territorial d'Energia de Castelló, i es va aportar la concessió de la llicència municipal d'obres amb els condicionats que consten en esta.
  
Vist que igualment, de conformitat amb el que establixen els articles 80 i 98 del Reial Decret 1434/2002 es va remetre separata del projecte tècnic, que conté les característiques generals de la instal·lació i als efectes d'establir l'oportú condicionat tècnic, a la resta de les administracions públiques, organismes i, si és el cas, empreses de servicis públics o d'interés general afectats, concretament a la Diputació de Castelló i a la Confederació Hidrogràfica del Xúquer, i es va contestar en el sentit que a continuació se sintetitza:
  
- La Diputació de Castelló manifesta que no existix inconvenient en què s'executen les obres projectades, i observa que el projecte afecta la pista P-1, consistix en la construcció d'un tram paral·lel a l'esmentada pista a l'eixida de la població de Càlig i sempre que el tram situat entre els vèrtexs V-33 i V-35 se situen fora de la zona de domini de la carretera.
  
- La Confederació Hidrogràfica del Xúquer, respecte al creuament davall del riu Sec, aigües avall del pont de la carretera de Càlig a Sant Jordi autoritza l'empresa peticionària d'acord amb la documentació presentada i amb les condicions particulars i generals que esta conté.
  
Els referits informes es van traslladar al sol·licitant, sense que conste en l'expedient que s'haja manifestat objeccions al contingut d'estos.
  
Vist que remeses al sol·licitant les al·legacions expressades perquè prestara la seua conformitat o formulara les objeccions que estimara procedents, va sol·licitar que es tinguera per evacuat el tràmit de contestació d'al·legacions, s'atorgara l'autorització administrativa, l'aprovació del projecte i la declaració d'utilitat pública sol·licitades, manifestant respecte a les formulades per La Unió de Llauradors i Ramaders ?COAG- el següent:
  
1. Que el traçat s'ha ajustat en la mesura dels possibles a vials públics, i ha de seguir una traça lineal i tractar de causar el menor dany possible a les explotacions agrícoles i no pot estar condicionat a seguir el traçat irregular dels camins de servicis de les finques i els seus límits; 2. Que la servitud permanent de pas es constituïx única i exclusivament sobre els tres metres (un metre i mig a cada costat de l'eix) que es descriuen en el projecte com a tal, i les altres distàncies constituïxen, quatre i deu metres, limitacions, que no gravàmens, com a meres directrius de seguretat a l'hora de plantar i edificar; 3. Que la maquinària que s'utilitza és la més convenient al tipus d'obra que s'executa, segons la normativa aplicable; 4. Que els murs de maçoneria que resulten afectats seran objecte de reposició o d'indemnització si és el cas; 5. Que s'han sol·licitat les corresponents autoritzacions i permisos de camins ramaders afectats; 6. Que l'accés a les finques es mantindrà practicable durant les obres i, una vegada finalitzades, els camins seran reposats al seu primitiu estat, i s'actuarà de la mateixa forma respecte als barrancs, desaigües i sistemes de reg; 7. Que l'inventari de camins s'efectuarà en la fase d'obra; 9. Que les indemnitzacions es fixaran en funció del règim urbanístic, situació, grandària i naturalesa del bé, així com els usos i aprofitaments permesos pel planejament d'este i 10. Que no hi ha inconvenient en què COAG cree una comissió de seguiment, sempre que no obstaculitze la normal execució de les obres.
  
Vist que amb data 2 de juny de 2005, la directora general de Gestió del Medi Natural, de la Conselleria de Territori i Habitatge va dictar Declaració d'Impacte Ambiental, i va estimar acceptable, només als efectes ambientals, el projecte del gasoducte a Càlig, sense perjuí de la prèvia obtenció de les autoritzacions sectorials que se li apliquen, sempre que es duga a terme d'acord amb el que s'ha indicat en la documentació presentada, així com els condicionants de l'apartat segon que en la part resolutiva de la present autorització s'exposaran.
  
Vist que Gas Natural, SDG, SA, es troba inscrita definitivament en la Secció Primera del Registre Administratiu de Distribuïdors, Comercialitzadors i Consumidors Qualificats, amb àmbit d'actuació nacional.
  
Vist que per Resolució de la Direcció General d'Energia, de data 23 de setembre de 2005, es va atorgar a Gas Natural SDG, SA, l'autorització administrativa per a la construcció de set dels dotze trams de les instal·lacions corresponents al denominat gasoducte de gas natural la Jana-Vinaròs-Benicarló i les seues instal·lacions auxiliars, als termes municipals de la Jana, Traiguera, Sant Jordi, Càlig, Vinaròs i Benicarló, a la província de Castelló, es va aprovar el projecte d'execució i l'addenda a este i es va declarar en concret la seua utilitat pública.
  
Vist que, d'acord amb la sol·licitud de Gas Natural, SDG, SA, i el projecte presentat, la finalitat que es perseguix amb la construcció d'esta instal·lació és dotar d'infraestructura gasista, com a energia alternativa, facilitar el desenvolupament industrial, la diversificació energètica i la millora en el subministrament per a eixa zona geogràfica.
  
Vist que el projecte presenta un traçat plenament concretat, té entre la seua documentació els plans pertinents a escala adequada, està prou detallat i conté una relació concreta i individualitzada dels béns i dels drets afectats.
  
Vist que el Servici Territorial d'Energia de Castelló, encarregat de la instrucció de l'expedient de sol·licitud, ha informat favorablement esta.
  
Atés que el projecte reunix una definició i concreció de les característiques tècniques i de traçat que garantixen la major seguretat i millor funcionalitat del gasoducte, i estos són els paràmetres que condicionen i obliguen principalment a adoptar un traçat, amb independència de les afeccions que a tercers puguen representar i això sense perjuí d'indemnitzar adequadament estes.
  
Atés que l'article 75.2 del Reial Decret 1434/2002, de 27 de desembre, establix que les autoritzacions a què es referix el present títol seran atorgades, sense perjuí de les concessions i autoritzacions que siguen necessàries, d'acord amb altres disposicions que resulten aplicables, i en especial les relatives a l'ordenació del territori i al medi ambient.
  
Atés que s'han complit els tràmits establits en el títol IV del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.
  
Atés que la Direcció General d'Energia és competent per a la resolució del present expedient, d'acord amb el que disposa l'article 16 del Decret 118/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.
  
Esta Direcció General d'Energia, resol
  
I. Atorgar l'autorització administrativa a l'empresa Gas Natural, SDG, SA, per a la construcció de les instal·lacions corresponents al gasoducte a Càlig de gas natural i les seues instal·lacions auxiliars, al terme municipal de Càlig, a la província de Castelló.
  
La present autorització quedarà sotmesa a les condicions que figuren a continuació:
  
Primera. El titular de la instal·lació constituirà en el termini d'un mes una garantia per valor de 9.932,54 euros, import del dos per cent del pressupost de les instal·lacions afectades que figura en l'expedient de sol·licitud, per a garantir el compliment de les seues obligacions, conforme assenyala l'article 82 del Reial Decret 1434/2002, de 27 de desembre, regulador de les activitats de transport, distribució, comercialització, subministrament i procediments d'autorització d'instal·lacions de gas natural. La dita fiança es constituirà en la Tresoreria del Servici Territorial de Castelló de la Conselleria d'Economia, Hisenda i Ocupació, de conformitat amb l'Orde de 14 de febrer de 1986 i Orde de 16 de desembre de 1996 de la Conselleria d'Economia i Hisenda, per la qual es regula el procediment de constitució i devolució de fiances. La fiança serà tornada al titular de la present autorització, prèvia la seua sol·licitud, una vegada que el Servici Territorial d'Energia de Castelló formalitze l'acta de posada en marxa de les instal·lacions a què es referix la present resolució i l'interessat justifique el compliment de les obligacions derivades de la present autorització.
  
Segona. La Companyia Gas Natural, SDG, SA, complirà amb les obligacions que estrictament s'assenyalen en l'article 74 Obligacions dels distribuïdors de gas natural, i en el punt 1 de l'article 83 Obligacions i drets dels Distribuïdors i Comercialitzadors en relació amb el subministrament de la Llei 34/1998, de 7 d'octubre, del Sector d'Hidrocarburs, així com en el punt 3 de l'article 10 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural. En especial, vindrà obligada a procedir a l'ampliació de les instal·lacions de distribució, en l'àmbit geogràfic de la seua autorització, quan siga necessari atendre noves demandes de subministrament de gas, sense perjuí del que resulte de l'aplicació del règim reglamentàriament establit per a les connexions.
  
Tercera. El titular de la present autorització disfrutarà, com a distribuïdor, dels drets que assenyalen els articles 75 i 83 de la Llei 34/1998, de 7 octubre, del Sector d'Hidrocarburs, així com els que s'assenyalen en l'article 10 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.
  
Quarta. La present autorització en cap cas es concedirà amb drets exclusius d'ús, tal com indica l'article 73 de la Llei 34/1998, de 7 d'octubre, del Sector d'Hidrocarburs, modificat per l'article 28 del Reial Decret Llei 5/2005, d'11 de març, de reformes urgents per a l'impuls de la productivitat i per a la millora de la contractació pública.
  
Cinquena. La present autorització s'entén sense perjuís i independentment de les concessions, llicències, permisos o autoritzacions de competència municipal, provincial, autonòmica, estatal o d'este o altres organismes i entitats que siguen necessàries per a la realització de les instal·lacions, d'acord amb la corresponent legislació sectorial o amb altres disposicions que resulten aplicables i, en especial, les relatives a l'ordenació del territori i del medi ambient, tot això segons el que disposa l'article 73.4 de la Llei 34/1998, de 7 d'octubre, i de conformitat amb l'article 28 del Reial Decret Llei 5/2005, d'11 de març, de reformes urgents per a l'impuls de la productivitat i per a la millora de la contractació pública.
  
Sisena. La determinació de les tarifes i del règim econòmic que s'apliquen per al subministrament de gas natural es regirà per les disposicions vigents en cada moment.
  
Setena. La present autorització s'atorga sense perjuí de tercers i deixant fora de perill els drets particulars.
  
Huitena. Serà causa de revocació de la present autorització:
  
- L'incompliment de la constitució del depòsit de garantia en la forma i termini assenyalat en el present condicionat.
  
- L'incompliment de les condicions expressades, la variació substancial de les característiques descrites en la documentació presentada i que ha determinat el seu atorgament o una altra causa excepcional que ho justifique.
  
Novena. Condicions d'orde mediambiental:
  
1. En totes les zones en què el traçat discorre al costat del camí, aproximadament en paral·lel, s'aprofitarà en part o en tot este com a pista de treball per a reduir l'afecció als cultius, excepte en aquelles zones en què se separa el traçat del camí prou com per a no poder aprofitar-ho com a pista de treball.
  
2. Mesures preventives per a la flora i vegetació: prèviament a l'inici de les obres i amb suficient antelació, es realitzarà una inspecció exhaustiva de la traça per personal qualificat i amb la supervisió dels servicis tècnics de la Direcció Territorial de Castelló d'esta Conselleria, per a detectar la presència d'exemplars de cultiu singulars o de gran envergadura que pogueren vore's afectats (fonamentalment garroferes i en menor grau oliveres i figueres) i establir les mesures que cal adoptar, que podran incloure la desviació de la traça o el trasplantament d'exemplars segons determinen els servicis tècnics referits. Igualment es determinarà si és necessari adoptar alguna mesura específica respecte a la fauna.
  
Es considera que no han de vore's afectats els exemplars de cultiu d'envergadura gran o molt gran o singulars, i que s'han d'extremar les mesures preventives plantejades en l'estudi: reduir la pista de treball al màxim i discórrer entre línies de plantació o efectuar modificacions de traçat. Amb suficient antelació es determinarà aquells exemplars de cultiu que no han de ser afectats, amb la supervisió i l'aprovació dels Servicis Tècnics de la Direcció Territorial de Castelló d'esta Conselleria, així com les mesures que cal adoptar respecte d'això.
  
3. Els materials inerts procedents de les obres d'obertura de la rasa i pista de treball que per les seues característiques no puguen ser reutilitzats en el farciment de la rasa hauran de ser depositats en abocadors de residus inerts degudament identificats i legalitzats.
  
Altres materials residuals de l'obra, com a cables, restes de tancaments, etc. el caràcter del qual els faça assimilables a residus sòlids urbans, seran depositats en abocadors autoritzats i aptes per a tal fi.
  
4. Platges d'amuntegament, depòsits de materials i parcs de maquinària:
  
4.1. La ubicació d'estes zones s'establirà amb la supervisió dels Servicis Tècnics de la Direcció Territorial de Castelló d'esta Conselleria, que podran establir els canvis que consideren oportuns.
  
4.2. Les platges d'amuntegament de materials que siga necessari establir per a executar les obres, així com els parcs de maquinària i abocadors o depòsits temporals, se situaran en terrenys de cultiu sense afectar en la mesura que es puga a l'arbratge o en terrenys desproveïts de vegetació natural o que presente un valor molt baix. En el cas que l'impacte paisatgístic fóra elevat, es prendran les mesures necessàries per a aïllar visualment les zones mencionades per mitjà del tancament temporal d'estes.
  
4.3. Una vegada finalitzada l'activitat en les instal·lacions auxiliars citades, es procedirà a la seua restauració d'acord amb les mesures previstes per a la restauració de la traça del gasoducte.
  
5. Les actuacions de revegetació es realitzaran amb la supervisió dels Servicis Tècnics de la Direcció Territorial de Castelló d'esta Conselleria que podran introduir les modificacions que estimen necessàries. S'adaptarà la revegetació a les directrius següents:
  
- Època de plantació: amb caràcter general entre octubre i febrer ambdós inclusivament.
  
- El seguiment de les plantacions es realitzarà durant almenys dos anys des que s'efectuen.
  
- Les plantes seran d'una o dos sabes i no superaran els 50 cm d'alçària, a excepció de les espècies de ribera les quals no superaran els 100 cm.
  
- L'origen de les plantes serà de vivers pròxims al lloc de plantació, i es rebutjarà en tot cas la introducció de subespècies, varietats o races originades en jardineria o diferents de les autòctones.
  
- La densitat de plantació serà superior a 0,25 unitats/m², variant segons les espècies utilitzades.
  
En el creuament del riu Sec en marges s'utilitzarà fonamentalment llentiscle (Pistacia lentiscus), coscoll (Quercus coccifera), aladern (Rhamnus alaternus) i arç negre (Rhamnus lycioides). En el llit fonamentalment baladres (Nerium oleander) i en menor grau salzes (Salix eleagnos subsp.angustifolia).
  
No s'utilitzaran ginestes.
  
L'ús d'esculleres en el creuament de riu Sec estarà condicionat que s'engraven estes amb terra per a afavorir la regeneració natural.
  
5. (Repetit l'ordinal en el text original) Es complirà el que disposa la Llei 3/1995 de camins ramaders en cas d'afecció, i sol·licitarà les autoritzacions corresponents davant d'esta Conselleria, i igualment s'obtindran les autoritzacions pertinents d'ocupació de Monts d'Utilitat Pública.
  
6. Es reposaran els murs de pedra afectats.
  
7. Respecte al patrimoni cultural s'obtindrà prèviament a l'inici de l'obra, amb suficient antelació, informe favorable de la Conselleria de Cultura que establirà les mesures preventives i correctores a dur a terme, i estes poden incloure la modificació de traçat.
  
II. Aprovar el projecte d'execució, firmat per l'enginyer de camins, Sr. Javier de la Peña Ortiz de Zarate i visat pel Col·legi d'Enginyers de Camins, Canals i Ports, en data 19 d'agost de 2004, les característiques principals del qual es mencionen a continuació i sotmetent-lo a les condicions que igualment s'indiquen:
  
Les característiques principals del projecte que s'aprova són les següents:
  
- Tipus de gas: gas natural
  
- Punt de connexió (origen): entre les vàlvules V-123 i V-124 del gasoducte la Jana-Vinaròs-Benicarló.
  
- Canonades:
  
- La longitud total és de 3.303 m i les canonades discorren soterrades a un metre de profunditat, com a mínim, sobre la seua generatriu superior.
  
- Longituds parcials i qualitats
  
a) Dels vèrtexs V-0 a V-33, longitud 3.287 m. Acer al carboni de 6'' de diàmetre, especificació API 5L, qualitat grau B, grossària 4 mm i pressió de 16 bar.
  
b) Dels vèrtexs V-33 a V-34, longitud 8 m. Acer al carboni de 2'' de diàmetre, especificació API 5L, qualitat grau B, grossària 3'90 mm i pressió de 16 bar.
  
c) Dels vèrtexs V-34 a V-35, longitud 8 m. Acer al carboni de 3'' de diàmetre, especificació API 5L, qualitat grau B, grossària 4 mm i pressió de 4 bar.
  
- Armari de regulació
  
Situat a l'entrada del municipi, d'APA/MPB(1), de cabal nominal de 1000 m³(n)/h, amb pressió d'entrada màxima de 16 bar i d'eixida regulable entre 4 bar i 1 bar.
  
(1)APB (P>16 bar)
  
APA(4 bar< P £ 16 bar)
  
MPA (0'05 bar < P£ 0'4 bar).
  
- Traçat.
  
Des del punt de connexió abans referit, seguix en direcció sud-oest paral·lel al camí de Càlig-Ulldecona, fins al vèrtex-22, continua paral·lelament a la carretera Càlig-Sant Jordi, creua el Riu Sec per a arribar a l'armari de regulació, situat a l'entrada del nucli urbà.
  
- Instal·lacions auxiliars:
  
- Protecció catòdica per mitjà d'un sistema de protecció activa, consistent a unir l'estructura (conducció i instal·lacions) al pol negatiu d'una font de corrent continu. Es tracta d'un transforrectificador, el pol positiu del qual està connectat al llit anòdic o dispersiu.
  
- Sistema de comunicació i telecontrol, a través d'un cable de telecomunicacions dielèctric de fibres òptiques, instal·lat en conducte de polietilé.
  
- Les instal·lacions elèctriques seran les necessàries en cada moment per al funcionament correcte del sistema i compliment de la legislació específica d'aplicació.
  
- Pressupost: 496.627,28 euros.
  
Les condicions a què està sotmesa la mencionada aprovació són les següents:
  
1. Les obres hauran de realitzar-se d'acord amb el projecte presentat, amb les variacions que si és el cas se sol·liciten i autoritzen.
  
2. El titular de l'esmentada instal·lació donarà compte de l'acabament de les obres al Servici Territorial d'Energia de Castelló, als efectes de reconeixement, i presentarà l'oportú certificat de direcció, subscrit per tècnic competent i visat pel col·legi oficial corresponent.
  
3. El titular de la instal·lació notificarà per escrit al Servici Territorial d'Energia de Castelló el començament dels treballs per a efectuar inspeccions d'estos, en cas de considerar-ho convenient.
  
4. L'administració deixarà sense efecte la present resolució en qualsevol moment en el cas que s'observe l'incompliment de les condicions imposades per esta. En estos supòsits, l'administració, previ l'oportú expedient, acordarà l'anul·lació de l'autorització amb totes les conseqüències d'orde administratiu i civil que es deriven, segons les disposicions legals vigents.
  
5. El titular de la instal·lació haurà de tindre en compte en l'execució del projecte les condicions imposades pels organismes afectats, totes les quals se li van notificar oportunament i van ser acceptades.
  
6. El termini d'execució de les obres serà de 6 mesos a partir d'ocupació real de les finques afectades. No obstant això, amb anterioritat a la finalització del dit termini, Gas Natural, SDG, SA, podrà sol·licitar una ampliació d'este per mitjà de sol·licitud motivada davant d'esta Direcció General d'Energia.
  
III. Declarar, en concret, la utilitat pública del gasoducte autoritzat en el punt primer de la present resolució, la qual cosa porta implícita la necessitat d'ocupació dels béns i dels drets afectats i implica la urgent ocupació d'estos als efectes de l'article 52 de la Llei d'Expropiació Forçosa, i es concreta en una afecció a les finques particulars, incloses en la relació annexa, amb l'abast i els efectes previstos en l'article 107 de la Llei 34/1998, de 7 d'octubre, del Sector d'Hidrocarburs i els articles 109.1, 110, 111, i 112.3 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.
  
IV. Publicar i notificar la present resolució, d'acord amb el que establix el Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural, significant-se que la publicació d'esta es realitzarà igualment als efectes que determina l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, de modificació de l'anterior, de notificació de la present resolució als titulars desconeguts o amb domicili ignorat o a aquells en què, s'ha intentat la notificació, i no s'ha pogut realitzar.
  
La present resolució no és definitiva en via administrativa i contra la qual es podrà interposar recurs d'alçada davant del secretari autonòmic d'Infraestructures en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/92, de 26 de novembre, del Règim Jurídic de les Administracions Públiques i del Procediment Administratiu Comú.